
	1.

1.3. Pašreizējā situācija, problēmas un risinājumi
	Priekšlikums (VARAM - 14.07.2026.)
Piedāvājam izvērtēt 1.3. apakšpunkta sadaļā "Pašreizējā situācija" beigās precizēt likuma “Par zemes reformu Latvijas Republikas pilsētās” piemērošanu konkrētā nekustamā īpašuma atsavināšanai.
Anotācijā pašlaik norādīts, ka, atsavinot valsts nekustamo īpašumu, jāņem vērā minētajā likumā noteiktie nosacījumi darījumiem ar zemes īpašumiem. Vienlaikus pašvaldība ir norādījusi, ka uz zemes vienības ar kadastra apzīmējumu 2100 009 1301 atsavināšanu neattiecas šā likuma 21. panta otrajā daļā noteiktie ierobežojumi.
Lai nepārprotami nošķirtu konkrētajai zemes vienībai piemērojamos ierobežojumus no prasībām, kuru piemērošana ir atkarīga no potenciālā ieguvēja tiesiskā statusa, piedāvājam izvērtēt, vai anotācijā nebūtu nepieciešams atspoguļot pašvaldības sniegto informāciju un precizēt nekustamā īpašuma ieguvējam piemērojamās prasības, tostarp saistībā ar Publiskas personas mantas atsavināšanas likuma 44. pantu un likuma “Par zemes reformu Latvijas Republikas pilsētās” 20. pantu, kā arī izvērtēt attiecīgo nosacījumu iekļaušanu nekustamā īpašuma izsoles noteikumos. Šāda prakse ir sastopama arī citās rīkojumu projektu anotācijās (skat. 25-TA-1796; 25-TA-1953)

Aicinām anotācijas 1.3. punkta sadaļā “Pašreizējā situācija” precizēt valsts nekustamā īpašuma sastāva aprakstu, norādot asfaltētā laukuma (būves kadastra apzīmējums 2100 009 1301 008) galveno lietošanas veidu atbilstoši Nekustamā īpašuma valsts kadastra informācijas sistēmā reģistrētajiem datiem.

Pamatojums:
Anotācijā pārējām nekustamā īpašuma sastāvā esošajām būvēm ir norādīts galvenais lietošanas veids, savukārt par asfaltēto laukumu šāda informācija nav ietverta. Atbilstoši Ministru kabineta 2021. gada 7. septembra noteikumu Nr. 617 “Tiesību akta projekta sākotnējās ietekmes izvērtēšanas kārtība” 2. punktam minētā informācija ietverama anotācijā.  

	Priekšlikums (TM - 15.07.2026.)
Tiesiskai skaidrībai lūdzam anotāciju papildināt ar skaidrojumu par tiesiskajām sekām, kas nekustamā īpašuma atsavināšanas gadījumā izriet no zemesgrāmatā neierakstītajiem nomas līgumiem.

Pamatojums:
Ņemot vērā to, ka noslēgtie nomas līgumi nav ierakstīti zemesgrāmatā, atbilstoši Civillikuma 2126. pantam nomnieki nav ieguvuši lietu tiesību, kas būtu saistoša trešajām personām. Tomēr, ievērojot Civillikuma 2174. pantā noteikto un Latvijas Republikas Augstākās tiesas Civillietu departamenta 2020. gada 30. marta spriedumu lietā Nr. SKC-20/2020, kurā atzīts, ka nekustamā īpašuma atsavināšana pati par sevi  neizbeidz zemesgrāmatā neierakstītu nomas līgumu, jaunajam ieguvējam šāds līgums ir saistošs līdz brīdim, kad tas tiek uzteikts. Vienlaikus jāņem vērā, ka priekšlaicīgas līguma izbeigšanas gadījumā iepriekšējam iznomātājam rodas pienākums atlīdzināt nomniekam radītos zaudējumus, kā arī jādod nomniekam piemērots laiks nomas priekšmeta atdošanai. 

Lūdzam anotācijā precizēt informāciju par Reklāmas/izkārtnes laukuma nomas līguma izbeigšanas nosacījumiem, norādot arī līguma 8.6. punktā paredzētās iznomātāja tiesības vienpusēji izbeigt līgumu, neatlīdzinot nomniekam zaudējumus, kas saistīti ar līguma izbeigšanu, vismaz 30 dienas iepriekš rakstiski paziņojot nomniekam.

Pamatojums:
Anotācijā par reklāmas/izkārtnes laukuma nomas līgumu norādīts tikai viens no līguma izbeigšanas veidiem, proti, ka līgumu var izbeigt, pusēm rakstiski vienojoties. Vienlaikus līguma 8.6. punkts paredz arī iznomātāja tiesības vienpusēji izbeigt līgumu, neatlīdzinot nomniekam zaudējumus, kas saistīti ar līguma izbeigšanu, vismaz 30 dienas iepriekš rakstiski paziņojot nomniekam. Atbilstoši Ministru kabineta 2021. gada 7. septembra noteikumu Nr. 617 “Tiesību akta projekta sākotnējās ietekmes izvērtēšanas kārtība” 2. punktam minētā informācija ietverama anotācijā.

